Ritratt: Mazur/catholicnews.org.uk fuq Flickr  Il-Papa Franġisku bagħat il-messaġġ tiegħu lill-parteċipanti tas-16-il edizzjoni tal-GLOBSEC Bratislava Forum li jiġbor fih mexxejja politiċi u ministri. Din is-sena l-forum qed jibbaża d-diskussjonijiet tiegħu dwar kif se terġa' tinbena d-dinja wara l-pandemija tal-Covid-19. It-tema ta' din is-sena għal dan il-forum hija, "Rebuild the World Back Better". Fil-bidu tal-messaġġ tiegħu l-Papa Franġisku qal li huwa importanti li terġa' tinbena d-dinja wara l-pandemija li tindirizza numru ta' kwistjonijiet serji li huma relatati mas-soċjo-ekonomija, l-ekoloġija u l-politika. Il-Forum tal-GLOBSEC qiegħed isir bejn il-15 u s-17 ta' Ġunju u jipprovdi spazju u possibilità li tinbena u tiġġedded il-fiduċja fid-demokrazija u l-istituzzjonijiet, it-tkabbir u l-irkupru tal-ekonomija, il-governanza u s-sigurtà fis-seklu 21 u r-resiljenza. Il-Papa semma tliet fatturi li wieħed irid iżomm ta' ispirazzjoni għalih li huma: li tara, il-ġudizzju u li tieħu azzjoni. Li tara Il-Papa Franġisku qal li min joħloq il-politika jimxi fuq l-idea li jkompli jibni fuq l-għanijiet imma wkoll li jikkoreġi dak li ma jkunx sejjer tajjeb anke qabel il-pandemija tal-Covid-19. Huwa wissa kontra is-sens ta' sigurtà illużjonarju li huwa bbażat fuq il-profit li jsir mill-ġuħ. Saħaq li huwa jara li l-mudell ekonomiku u l-ħajja soċjali huma kkaratterizzati minn ħafna inugwaljanza u egoiżmu li l-minorità tal-popolazzjoni fid-dinja għandha l-maġġoranza tal-oġġetti u ħafna drabi tisfrutta lin-nies u r-riżorsi. Il-ġudizzju Il-Papa jitkellem dwar il-ġudizzju u jgħid li wieħed irid jevalwa dak li ra u jirrikonoxxi li l-pandemija fetħet possibilitajiet ġodda li jipprovdu sfida. Il-Papa kompla li wara kriżi, ħadd ma joħroġx l-istess, min joħroġ għall-aħjar u min joħroġ għall-agħar. Tittieħed azzjoni Il-Papa Franġisku qal li dawk li ma jaġixxux ikunu qed jitilfu opportunità li ġiet offruta f'din il-kriżi tal-pandemija. Huwa qal li kull azzjoni għandu jkollha viżjoni u għandha tittieħed azzjoni biex il-mewt tinbidel f'ħajja u l-armi f'ikel.